J. Burian, poslanec: (2009-11-04):
Tým základným leitmotívom celej rozpravy, ktorá tu vznikala v priebehu dvoch dní, bolo obrovské zadlžovanie slovenskej ekonomiky a Slovensko nie je súčasťou svetovej hospodárskej krízy, Slovensko je ako keby len problémom toho, že zadlžuje štátny rozpočet, vláda nezodpovedne pristupuje a jednoducho nereflektuje na veci, ktoré sa týkajú svetovej hospodárskej krízy. Takže, vážené dámy, vážení páni, ja by som chcel uviesť niekoľko príkladov toho, že tento fakt je nepravdivý a jednoducho nezodpovedá realite, ktorá tu je. Ja poviem niekoľko príkladov iba z posledných dvoch rozpočtov vlády Mikuláša Dzurindu, rok 2002, plánovaný schodok 5 %, deficit verejných financií na úrovni 5 %, skutočnosť mínus 8,2 %, rozpočet v roku 2006, deficit na úrovni 4,2 %. Vážené dámy a páni, asi budete so mnou súhlasiť, že ani v roku 2002, ani v roku 2006 nebola žiadna hospodárska kríza. Boli to, práve naopak, roky, ktoré boli pozitívne na rast ekonomiky, roky, kde Slovensko prežívalo konjunkturálne obdobie a kde celosvetová ekonomika bola veľmi dobre na tom. A rast, povedzme, slovenskej ekonomiky v roku 2006 bol na úrovni viac ako 6 % hrubého domáceho produktu. Takže pýtam sa, kto je nezodpovedný, kto nezodpovedne pristupoval k rozpočtu a kto, by som povedal, dnes už len kamufluje niečo, čo sám nedokázal riešiť. Naopak, myslím si, že práve tým prístupom, ktoré urobila vláda, že práve na vládnych výdavkoch šetrí viac ako 23 mld. Sk, šetrí viac ako 770 mil. eur, vláda dokázala, že aj v tomto rozpočtovom riešení zabezpečila aj priority aj zároveň zabezpečila šetrenie na úrovni možnej alebo na úrovni funkčnej jednotlivých kapitol ministerstva. Vážené dámy a páni, diskusia o tom, že táto vláda nezabezpečuje sociálne programy, je tiež irelevantná, lebo myslím, že už niekoľkokrát tu bolo spomínané, ak by sme to porovnávali voči skutočnosti v roku 2009, tak vidno, že tie nárasty v sociálnej inklúzii i v hmotnej núdzi sú viac ako 7-percentné, dokonca v inklúzii je to až 14 %. Problémom je to, že sa tu ekvilibristicky, nejakým spôsobom čísla menia. Ale jedno veľké uistenie pre občanov Slovenskej republiky je jasné, že všetky dávky, ktoré budú a ktoré boli valorizované, či ide o hmotnú núdzu alebo inklúziu a podporu rodín, jednoducho fakultatívne zo zákona vyplývajú a jednoducho budú zabezpečené. Pokiaľ sa týka rozpravy k štátnemu rozpočtu na rok 2010, vystúpilo viac ako 30 poslancov Národnej rady, ja som veľmi prekvapený, že z radov opozície odznievali hlasy o tom, že majú záujem riešiť vysoké zadlžovanie Slovenska. Ale opak je príkladom. Príkladom je to, že ak by sme prijali pozmeňujúce návrhy z dielne opozície, navýšili by sme tento rozpočet o takmer 90 mil. eur, ešte raz opakujem, o viac ako 90 mil. eur. Tak nemyslím si, že toto je zodpovedná časť diskusie, ktorou opozícia kritizovala túto vládu, že zadlžuje. Práve naopak, tieto opozičné návrhy, a môžeme si ich prejsť, by zadlžili túto ekonomiku o viac ako 90 mil. eur. V tejto diskusii možnože jeden pozmeňujúci návrh, ktorý bol, pani poslankyne Gibalovej, musím povedať, bol jediný, ktorý riešil filozofiu toho, čo bolo ústrednou myšlienkou celej opozície, zníženie výdavkov štátneho rozpočtu. Všetky ostatné buď sú kompenzované nejakými inými príjmami alebo inými výdavkami, alebo predstavujú jednoducho iba bohapusté zadlžovanie, ďalšie zadlžovanie slovenskej ekonomiky. Vážené dámy a páni, na záver chcem len povedať, že tento rozpočet a rozpočet v čase hospodárskej krízy rozpočet nikdy nie je optimálny. Je kompromisným riešením, je kompromisným riešením v čase, keď Slovensko a celá svetová ekonomika zažíva jednu z najhorších kríz, akú kedy svet zažil. Chcem povedať, že som veľmi rád, že som dokonca vyhral aj stávku, kde sa deklarovalo o tom, že nebudú pozmeňujúce návrhy, ktoré budú zvyšovať štátny dlh alebo zadlžovať slovenskú ekonomiku. A som veľmi rád, že som to vyhral aj v priamom prenose. A myslím, že pri prečítaní týchto pozmeňujúcich návrhov to budete mať jednoznačne zadefinované. Ďakujem pekne za pozornosť. (Potlesk.)